Informácia o činnosti Medzinárodného podporného fondu na odstavenie Jadrovej elektrárne JE –V1 v Jaslovských Bohuniociach a Projektovej manažérskej jednotky, založenej v zmysle uznesenia vlády SR č. 1082 z. 15.11.2001

Úvod 

Dňa 15. 11. 2001 schválila vláda SR uznesením č. 1082/2001 definitívne znenie Rámcovej dohody medzi SR a EBRD, týkajúcej sa aktivít Medzinárodného fondu pre podporu odstavenia blokov Jadrovej elektrárne V-1 v Jaslovských Bohuniciach (ďalej len BIDSF). Následne dňa 16. 11. 2001 bola predmetná Dohoda podpísaná na 1. zhromaždení prispievateľov do BIDSF na pôde EBRD v Londýne.

V zmysle uznesenia vlády č. 1082/2001 bolo potrebné zabezpečiť :
1.	zriadenie PMJ, zabezpečujúcej implementáciu Rámcovej dohody;
2.	vydanie potvrdenia o právnej záväznosti (Legal Opinion) Rámcovej dohody;
3.	vytvorenie Spoločného výboru SR a EBRD v zmysle Rámcovej dohody.

1. Projektová manažérska jednotka (PMJ) – zriadenie a činnosť

Na základe bodu C.4 uznesenia vlády č. 905/2001 ministerstvo hospodárstva požiadalo listom zo dňa 4. 10. 2001 Slovenské elektrárne, a.s. (SE, a.s.), aby v súlade s Rámcovou dohodou zriadili Projektovú manažérsku jednotku riadenia projektov BIDSF. 
(Poznámka: uznesenie vlády č.905/2001 bolo neskôr uznesením č.1082/2001 zrušené.)

SE, a.s. následne pristúpili k zabezpečeniu adekvátnej organizačnej štruktúry riadenia projektov financovaných alebo spolufinancovaných z BIDSF a k vytvoreniu podmienok na jej činnosť a rozvinuli potrebné činnosti v súvislosti s budovaním organizačnej štruktúry PMJ a s prípravou projektov BIDSF. V prvom kroku bola zriadená pracovná skupina ako základ projektovej manažérskej jednotky, ktorá naviazala na dovtedy vypracované návrhy projektov v dokumentoch pre poradu generálneho riaditeľa SE, a.s. „Predčasné odstavenie JE V-1“ a „Postup prípravy predčasného odstavenia JE V-1“.

Uznesením predstavenstva SE, a.s. k materiálu „Zriadenie projektovej manažérskej jednotky pre projekty odstavenia JE V-1“ bolo k 1. 12. 2001 vytvorené v odbore prevádzky jadrovo-energetických zariadení Oddelenie odstavenia JE V-1, ako základ PMJ a bol menovaný vedúci oddelenia, ktorý bol poverený koordináciou činností PMJ.

V januári 2002 PMJ schválila zásady pre prehodnotenie projektov, súvisiacich s predčasným odstavením JE V-1. Tiež boli spracované pripomienky k návrhu štatútu Spoločného výboru SR a EBRD, zriadeného v zmysle Rámcovej zmluvy, a pripomienky boli odovzdané Ministerstvu hospodárstva SR.

Následne bol prehodnotený návrh „projektu PMJ“ s tým, že bolo dohodnuté, že tento projekt bude spracovaný ako projekt riadiaceho, monitorovacieho, koordinačného a kontrolného útvaru. Konzultant PMJ bude pre potrebu vybudovania organizačnej štruktúry PMJ a rozbeh činností, vypracovanie mechanizmu vzťahov s EBRD a obstarávanie tovarov, prác a služieb pre projekty odstavenia JE V-1. 

Revidované návrhy projektov schválilo Predstavenstvo SE dňa 5. 3. 2002 v dokumente „Informácia o príprave projektov odstavenia JE V-1 financovaných z BIDSF“. Projekty pokrývajú štyri oblasti: 
-	ukončovanie prevádzky, 
-	dokumentácia vyraďovania, 
-	nakladanie s rádioaktívnymi odpadmi a 
-	náhrada výkonu a opatrenia v prenosovej sústave. 

Návrhy projektov boli prezentované na stretnutí dňa 19. 3. 2002 zástupcom Európskej komisie (EK) a následne predložené EBRD.

V marci 2002 PMJ vypracovala dokument „Informačný materiál o BIDSF – navrhované činnosti a realizačný plán“, ktorý bol schválený v porade GR a predstavenstve SE, a.s.. Materiál bol určený na predloženie EBRD a obsahoval :
-	popis rozsahu činností v rámci BIDSF, 
-	návrhy plánovaných projektov, spôsob organizácie PMJ, 
-	predbežný časový plán a 
-	doplňujúce informácie o  infraštruktúre SE a sektoru energetiky SR. 

Dňa 3. 4. 2002 porada GR a predstavenstvo SE schválili obsah a rozsah činností konzultanta PMJ v dokumente „Návrh požiadaviek na činnosť konzultanta PMJ“.

Začiatkom apríla 2002, po schválení predstavenstvom SE, bol na EBRD odoslaný dokument „BIDSF : Navrhované činnosti a realizačný plán“, v ktorom je uvedený rozsah, obsah a časový plán projektov v rámci BIDSF, spôsob ich riadenia v Slovenských elektrárňach a rozsah činností konzultanta PMJ.

Dňa 19. 4. 2002 sa konalo prvé zasadnutie PMJ za účasti všetkých menovaných členov PMJ a manažérov projektov. Bol predložený návrh štatútu PMJ, v ktorom je popísané postavenie a pôsobnosť PMJ, úloha konzultanta PMJ a projektových tímov, zloženie a práva a povinnosti členov, zodpovednosti  vedúceho PMJ a spôsob rokovania. Na základe pripomienok k štatútu PMJ sa ukázala potreba zriadenia plnohodnotného vedenia projektu, v súlade s projektovým riadením, s jasne definovanými právomocami a zodpovednosťami vedúceho manažéra projektu a ďalších členov PMJ a definovaným vzťahom k líniovému riadeniu SE, a.s.

Návrh projektov BIDSF bol odovzdaný EBRD koncom apríla 2002, EBRD návrh pripomienkovala a revidované návrhy projektov boli odovzdané EBRD koncom mája 2002. Zásadné pripomienky k projektom boli :
a)	vyňať projekt dostavby 3. a 4. bloku JE Mochovce,
b)	pristupovať k projektom BIDSF z hľadiska stratégie vyraďovania JE V-1 a posilniť podiel projektov súvisiacich s vyraďovaním,
c)	urýchliť harmonogram čerpania prostriedkov BIDSF na projekty súvisiace s vyraďovaním,
d)	nedostatočné popisy projektu č.5 „Náhrada zdrojov energií a prevádzkových médií“,
e)	výhrady voči výške požadovaných grantov pre projekty č.11 „Obnova kombinovanej výroby v ENO a repowering EVO“ a projekt č.12 „Rozšírenie a rekonštrukcia transformačnej stanice Križovany“.

Koncom mája 2002, po zapracovaní pripomienok EBRD, SE, a.s. vypracovali dokument „BIDSF – Navrhované činnosti a plán realizácie“, v ktorom sú popísané navrhované projekty, prístup SE k vyraďovaniu a plán činností, ako i legislatívne požiadavky na dokumentáciu vyraďovania, regulačné prostredie a sektor energetiky Slovenska. Dokument bol predložený zhromaždeniu prispievateľov BIDSF dňa 19. 6. 2002 v Londýne. 

EBRD a prispievatelia pozitívne hodnotili prístup SE, a.s. k činnostiam v rámci BIDSF, ocenili dosiahnutý pokrok a navrhované projekty boli v celku prijaté kladne, s výnimkou projektu dostavby 3. a 4. bloku JE Mochovce. EBRD považovala tento návrh za nevhodný a doporučila pokračovanie pracovného programu   BIDSF bez tohto návrhu, s cieľom umožniť preskúmanie a preverenie (due diligence) tohto programu. Zhromaždenie prispievateľov do BIDSF sa uznieslo, aby slovenská strana na jesenné zhromaždenie prispievateľov spracovala dokument, v ktorom by boli zhodnotené následky výberu alternatív náhrady zdrojov (EMO 3,4, resp. Nováky a Vojany) na zabezpečenie spotreby elektrickej energie v SR, bezpečnosť zásobovania SR energetickými zdrojmi, na celý sektor energetiky a životné prostredie.

V máji 2002 bol dokončený dokument „Aktualizácia koncepčného plánu vyraďovania JE V-1“ a „Komplexná štúdia vyraďovania JE V-1 z prevádzky“, v súlade s uznesením vlády SR č.974/2000.

V júli až októbri 2002 vykonala firma Colenco Power Engineering AG preskúmanie a preverenie (due diligence) navrhnutej organizácie PMJ a rozsahu prác PMJ, navrhnutého štatútu PMJ a jednotlivých návrhov projektov BIDSF, súvisiacich s vyraďovaním JE V-1. V záverečnej správe bola zdôraznená potreba zriadenia pevnej organizačnej štruktúry riadenia projektu s 5 – 6  pracovníkmi, priamo podliehajúcimi vedúcemu manažérovi projektu a s adekvátnym postavením vedúceho manažéra projektu, ktorý by bol členom riadiaceho výboru projektu, priamo podliehajúcemu generálnemu riaditeľovi SE, a.s. Tiež bol spracovaný návrh rozsahu činnosti konzultanta PMJ a jeho postavenia v organizačnej štruktúre PMJ a boli modifikované návrhy projektov z hľadiska obsahu, harmonogramu a nákladov.

Zasadnutie PMJ dňa 5. 9. 2002 prerokovalo postup SE, a.s. v procese due diligence, revíziu štatútu PMJ a prípravu obstarávania konzultanta PMJ. 

Dňa 9. 9. 2002 bola zverejnená výzva na verejné obstarávanie, v ktorom sú potenciálni dodávatelia informovaní o charaktere pripravovaných projektov BIDSF a o predpokladaných medzinárodných súťažiach na dodávku tovarov, prác a služieb v súvislosti s realizáciou projektov BIDSF. Vo výzve je tiež uvedené, že financovanie projektu schvaľuje Zhromaždenie prispievateľov do BIDSF, ktoré disponuje právomocou projekty upravovať.

Následne sa uskutoční verejné výberové konanie na  funkciu konzultanta PMJ a predpokladá sa, že už na Zhromaždenie prispievateľov v novembri 2002 bude predložená grantová dohoda na túto činnosť. Konzultant by mal začať svoju činnosť v druhej polovici roku 2003. 

2. Legal Opinion – nadobudnutie účinnosti a platnosti Rámcovej dohody

Podmienkou nadobudnutia účinnosti Rámcovej dohody bolo odoslanie oznámenia o prijatí Osvedčenia o právnej záväznosti (Legal Opinion) od EBRD vláde SR.

Podmienkou vydania Legal opinion ministrom spravodlivosti SR bola úprava slovenskej legislatívy tak, aby bola kompatibilná s časťou 6. Rámcovej dohody  „Zdaňovanie“, ktorá deklaruje oslobodenie grantových prostriedkov od prispievateľov do fondu BIDSF od všetkých priamych a nepriamych daní (DPH, colná daň a daň z príjmov fyzických a právnických osôb). Oslobodenie a správa daní z medzinárodných grantov (na základe medzinárodných zmlúv, ktorými je SR viazaná) boli zahrnuté v slovenskej legislatíve, s výnimkou oslobodenia od daní z príjmov fyzických a právnických osôb. Takéto  oslobodenie od daní z príjmov schválila NR SR dňa 19. 6. 2002  „zákonom o medzinárodnej pomoci a spolupráci pri správe daní a o zmene a doplnení zákona č. 366/1999 o daniach s príjmov a znení neskorších predpisov“ s účinnosťou od 1.9.2002.

Následne dňa 15. 7. 2002 minister spravodlivosti vydal Legal opinion, čím bola zabezpečená kompatibilita Rámcovej dohody so slovenskou legislatívou a  potvrdená jej platnosť a záväzný charakter. Rámcová dohoda bola publikovaná v Zbierke zákonov dňa 11. 8. 2002 pod číslom 454/2002.

Dňa 15. 8. 2002 zaslal prezident EBRD list ministrovi hospodárstva SR, v ktorom potvrdil prijatie Legal opinion, čím sa v zmysle Rámcovej dohody naplnili všetky podmienky pre nadobudnutie jej platnosti a účinnosti.  

3.  Spoločný výbor SR a EBRD – zriadenie a činnosť

V zmysle časti 5. Rámcovej dohody minister hospodárstva SR vymenoval členov Spoločného výboru SR a EBRD po dohode s predstaviteľmi zainteresovaných inštitúcií. Rovnako EBRD vymenovala svojho zástupcu do Spoločného výboru.

Poslanie, pôsobnosť a organizačné zabezpečenie činnosti Spoločného výboru, ako aj práva a povinnosti jeho členov sú definované v Štatúte Spoločného výboru.   

4. Informácia o Zhromaždení prispievateľov do BIDSF 

Zhromaždenie prispievateľov je najvyšším dozorným a schvaľovacím orgánom pre činnosti v rámci BIDSF. 

Prvé zhromaždenie prispievateľov sa konalo 16. 11. 2001 v EBRD v Londýne, kde bola podpísaná Rámcová dohoda medzi SR a EBRD a tiež Zmluvy o prispievaní medzi jednotlivými donormi a EBRD. Doteraz dohodu uzavreli : Európska komisia – 150 mil.EUR, Dánsko – 1,6 mil.EUR, Holandsko – 1,5 mil.EUR, Rakúsko – 1,5 mil.MEUR a Írsko – 166 667 EUR).  

Druhé zhromaždenie prispievateľov sa konalo 19. 6. 2002. MH SR a SE, a.s. na ňom predložili všetky potrebné dokumenty stratégie pre odstavenie JE V-1. Na tomto zhromaždení prejavili záujem o prispievanie do BIDSF aj Francúzsko a Španielsko.

Tretie zhromaždenie prispievateľov sa uskutočnilo dňa 22. 11. 2002 opäť v EBRD v Londýne.  Novú Zmluvu o prispievaní podpísalo s EBRD Španielske kráľovstvo. Záujem o prispievanie prejavili aj U.S.A. Na zhromaždení bola odsúhlasená 1. Grantová dohoda na kozultanta PMJ. Jednotlivými prispievateľmi bola vyzdvihnutá kontinuita slovenskej strany po jesenných parlamentných voľbách týkajúcej sa  politiky vyraďovania blokov Jadrovej elektrárne JE–V1 Jaslovské Bohunice a progres dosiahnutý od posledného Zhromaždenia prispievateľov. 

Pôsobnosť Fondu a systém schvaľovania projektov sú definované v rámci pravidiel BIDSF. 

V prílohe sú priložené nasledovné dokumenty:
-	Zoznam návrhov projektov financovaných z BIDSF a 
-	Návrh Štatútu Spoločného výboru SR a EBRD.